ORDE do 8 de xaneiro de 2004 pola que se clasifica como benéfico-social a Fundación Centro Galego de Artesanía e Deseño.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 16/01/2004

Visto o expediente de clasificación da Fundación Centro Galego de Artesanía e Deseño con domicilio en Santiago de Compostela.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Centro Galego de Artesanía e Deseño foi constituída en escritura pública outorgada en Santiago de Compostela o día 20 de novembro de 2003, ante o notario Álvaro Moure Goyanes, co número de protocolo tres mil cincocentos setenta e catro, por Juan Rodríguez Yuste, Jesús Santiago Vázquez Sanluis, José Manuel González González, Mª del Carmen García Campelo, Jorge Barros de la Peña, Javier Corrales Piquero, Manuel Aranda Ribeiro, José Eloy Gesto Ferreiro e Manuel González Arias; interveñen, o primeiro no exercicio do seu cargo e os restantes en nome propio.
3. O obxecto da fundación é, segundo establece o artigo 6 dos seus estatutos:
a) Dota-lo sector artesanal de Galicia dos profesionais e técnicos que necesite mediante unha formación especializada e de perfeccionamento, inci
dindo especialmente no deseño, a innovación, a aplicación de novas tecnoloxías e a xestión.
b) Potencia-lo desenvolvemento económico do colectivo artesanal, asesorando o sector na mellora das súas estructuras e procesos productivos e comercializadores.
c) Aproveita-la dimensión e potencial formativo e educativo orientado tanto ós profesionais como ó público en xeral, dando a coñece-los oficios, os seus productos e informando da súa oferta.
d) Crear un fondo documental que preste soporte a un eficaz, e na actualidade imprescindible, servicio de información e asistencia técnica.
e) Recuperar, documentar e asegura-la pervivencia das actividades artesanais que pola súa tradición ou calidade singulares se consideren parte integrante do patrimonio artesanal de Galicia.
f) Promove-la artesanía de Galicia en tódalas súas vertentes, poñendo especial énfase na vinculación da actividade artesanal cos hábitos comerciais ó uso, mellorando e promovendo a presencia dos productos artesanais de Galicia nos mercados.
g) Programar e xestiona-las actuacións que desde a Administración autonómica se acometan en materia de formación, arquivo, información, investigación e promoción sobre artesanía de Galicia.
h) Mellora-la calidade técnica e artística dos productos artesáns de Galicia.
i) Darlles acollida ás manifestacións máis significativas que mostren o variado mundo da creación artesanal de Galicia.
4. O padroado da fundación estará integrado polos membros que se especifican no artigo 14 dos estatutos.
5. A comisión integrada polos secretarios xerais de tódalas consellerías elévalle ó conselleiro da Presidencia, Relacións Institucionais e Administración Pública proposta de clasificación como benéfico-social da Fundación Centro Galego de Artesanía e Deseño, dado o seu obxecto e finalidade, polo que, véndose cumpridos os requisitos esixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como benéfico-social e a súa adscrición á Consellería de Innovación, Industria e Comercio.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 7 de xaneiro de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como benéfico-social a Fundación Centro Galego de Artesanía e Deseño, adscribíndoa á Consellería de Innovación, Industria e Comercio, que exercerá plenamente o protectorado sobre ela.
Santiago de Compostela, 8 de xaneiro de 2004.
Jaime Pita Varela
Conselleiro da Presidencia, Relacións
Institucionais e Administración Pública